กรมส่งเสริมการเกษตร สนับสนุนแปรรูปยกลูกหยีบูโดอบแห้ง จังหวัดนราธิวาส สร้างงาน สร้างรายได้ให้ชุมชน
นายเข้มแข็ง ยุติธรรมดำรง อธิบดีกรมส่งเสริมการเกษตร กล่าวว่า กลุ่มแม่บ้านเกษตรกรบ้านนากอ ตำบลจอเบาะ อำเภอยี่งอ จังหวัดนราธิวาส ถือเป็นหนึ่งตัวอย่างของกลุ่มส่งเสริมอาชีพที่ประสบความสำเร็จอย่างสูงในการนำผลไม้ท้องถิ่นมาแปรรูปเพื่อเพิ่มมูลค่า โดยมีผลิตภัณฑ์เด่นคือ ลูกหยีบูโดอบแห้ง สามารถสร้างงาน สร้างรายได้ให้กับสมาชิกในกลุ่มไม่ต่ำกว่าวันละ 300-500 บาทต่อคน จนมีการพัฒนายกระดับเป็นวิสาหกิจชุมชน ปัจจุบันมีสำนักงานเกษตรจังหวัดนราธิวาสและสำนักงานเกษตรอำเภอยี่งอ เข้าให้การสนับสนุนด้านการผลิตให้ได้ตามมาตรฐานสินค้า การทำการตลาดแบบออนไลน์ การประชาสัมพันธ์สินค้า การสนับสนุนปัจจัยการผลิต การสร้างความเข้มแข็งของกลุ่ม และการสนับสนุนให้สมาชิกที่มีประสบการณ์ หรือทักษะสูง ได้เป็นวิทยากรบรรยายความรู้ขยายผล สร้างแรงบันดาลใจให้กับกลุ่มอื่นๆ ต่อไปนอกจากนี้ กลุ่มแม่บ้านเกษตรกรบ้านนากอ ยังมีแนวคิดในการอนุรักษ์ต้นหยี ด้วยการนำเมล็ดลูกหยีที่เหลือทิ้งจากกระบวนการแปรรูปมาเพาะปลูกในพื้นที่ของหมู่บ้าน เพื่อให้ต้นหยียังคงอยู่ในหมู่บ้านและสร้างรายได้ต่อไปจนถึงรุ่นลูกรุ่นหลาน และเพื่อให้นักท่องเที่ยวได้มีส่วนร่วมในการปลูกต้นหยี ปัจจุบันผลิตภัณฑ์ของกลุ่มแม่บ้านเกษตรกรบ้านนากอ มีหลายชนิด รวมทั้งทางกลุ่มยังรับจัดกระเช้าของขวัญจากผลิตภัณฑ์ลูกหยี เพื่อเป็นของขวัญของฝาก ส่วนผู้ที่สนใจผลิตภัณฑ์ทางกลุ่มมีช่องทางการจำหน่ายหลายช่องทางได้แก่ออนไลน์ และทาง www.ตลาดเกษตรกรออนไลน์.com